KIRJALLINEN KYSYMYS E-2565/99

esittäjä(t): Erik Meijer (GUE/NGL) ja Alain Krivine (GUE/NGL) komissiolle

(11. tammikuuta 2000)

Aihe: Alankomaalaisten lyijyakkujen Ranskassa suoritettavasta jälleenkäsittelystä aiheutuvat terveysriskit

1. Onko komissio tietoinen, että ranskalaisessa Bourg-Fidèlen kylässä (Ardennien departementti) sijaitsevassa Metal Blanc -yrityksessä jälleenkäsitellään alankomaalaisia jätelyijyakkuja, minkä seurauksena ympäristö saastuu huomattavasti? Kansallisen kansanterveysverkoston (Réseau National de Santé Publique RNSP) tekemän tutkimuksen mukaan neljännes lapsista kärsii lyijymyrkytyksestä, lehmien laiduntaminen on vaarallista ja asukkaita kehotetaan olemaan syömättä vihanneksia omasta puutarhasta.

2. Onko komissio lisäksi tietoinen, että Ranskan oikeuslaitos on keskeyttänyt Metal Blancin toiminnan jokin aika sitten erityisesti, koska yrityksellä ei ollut suljettua järjestelmää lyijyhuurujen ja jäteveden keräämiseksi, ja että odotettaessa, että yritys alkaisi noudattaa lupaehtoja, sille annettiin jälleen lupa jatkaa lyijyjätteen siirtoja ja jälleenkäsittelyä?

3. Voisiko komissio vahvistaa kannan, jonka Alankomaiden ympäristöministeri ilmoitti vastauksessaan alahuoneen jäsenen R. Poppen kysymykseen, että oranssiin luetteloon kuuluvien jätteiden siirtoa koskevaan menettelyyn kuuluu, että asianomaiset viranomaiset päättävät toisistaan riippumatta ja jokainen siis omalla alueellaan vienti- tai tuontilupien myöntämisestä niin, että Alankomaiden ei tarvitse tarkistaa ennalta toimivaltaisilta Ranskan viranomaisilta yrityksen antamien jälleenkäsittelymenettelyä koskevien tietojen oikeellisuutta?

4. Katsooko komissiokin, että edellisessä kysymyksessä 3 mainittu toimintatapa saattaa johtaa siihen, että eri toimivaltaisten viranomaisten saatavissa olevia ympäristöä ja kansanterveyttä koskevia tietoja ei vaihdeta riittävän ajoissa, mistä syystä yritykset voivat kiertää maan tavanomaisen sisäisen viranomaisvalvonnan viemällä jätteet toiseen jäsenvaltioon?

5. Voisiko komissio vahvistaa tiedon, jonka mukaan sen alaisuudessa tehdään parhaillaan tutkimusta Euroopan lyijyteollisuudesta? Milloin tämän tutkimuksen tulokset ovat saatavissa?

6. Onko komissio valmis toimimaan niin, että yhteisön asetusta jätteiden siirrosta muutetaan siten, että ennen jätteiden siirtoa kaikki asianomaiset viranomaiset yhdistävät tietonsa ja ottavat yhteisen kannan kuljetuksen ja jälleenkäsittelyn sallittavuudesta?

Margot Wallströmin komission puolesta antama vastaus

(9. helmikuuta 2000)

Komissiolle on tehty valitus, joka koskee parlamentin jäsenen mainitsemia asioita. Ranskan hallitukselle on sittemmin lähetetty kirje, jossa sitä pyydetään toimittamaan lisätietoja.

Koska Ranska ei vastannut kirjeeseen yli kahdeksaan kuukauteen, komissio lähetti Ranskalle EY:n perustamissopimuksen 226 artiklan (entinen 169 artikla) nojalla virallisen ilmoituksen(1) EY:n perustamissopimuksen 10 artiklan (entinen 5 artikla) rikkomisesta. Mainitussa 10 artiklassa määrätään, että jäsenvaltioiden on helpotettava yhteisön toimielinten päämäärän toteuttamista. Tässä tapauksessa Ranska ei antanut komissiolle mahdollisuutta täyttää velvollisuuttaan yhteisön lainsäädännön valvojana. Vastauksena viralliseen ilmoitukseen Ranskan viranomaiset toimittivat komissiolle asiaa koskevia tietoja. Ranskan vastauksessa korostettiin erityisesti, että rikkominen oli vastikään johtanut tiukkoihin toimenpiteisiin ja että asiaa käsiteltiin edelleen paikallisessa oikeusistuimessa. Vastaus annettiin tiedoksi valituksen tekijöille.

Nk. keltaiseen luetteloon kuuluviin hyödynnettäviin jätteisiin sovellettavasta menettelystä yhteisössä säädetään Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1. helmikuuta 1993 annetun neuvoston asetuksen (ETY) N:o 259/93(2) 69 artiklassa. Ilmoituksen tekijän on annettava kuljetusasiakirjassa tietoja erityisesti jätteen vastanottajasta, hyödyntämislaitoksen sijainnista sekä laitoksen toimintaluvan lajista ja voimassaoloajasta. Ilmoitus mainittuine tietoineen annetaan tiedoksi kaikille lähettäjä-, vastaanottaja- ja kauttakulkujäsenvaltioiden viranomaisille, joita asia koskee. Siirto voidaan toteuttaa ainoastaan, jos yksikään asianomaisista viranomaisista ei ole 30 päivän aikana esittänyt vastalauseita 7 artiklan 4 kohdassa mainittujen perustelujen nojalla. Asetuksessa ei säädetä lähettävän viranomaisen (tässä tapauksessa Alankomaiden viranomaisen) erityisestä velvollisuudesta pyytää vastaanottavalta viranomaiselta (tässä tapauksessa Ranskan viranomaiselta) vahvistusta siitä, että ilmoituksen tekijän ilmoituslomakkeessa aiotusta hyödyntämisestä antamat tiedot olisivat paikkansapitävät. Pikemminkin vastaanottavalla viranomaisella on velvollisuus varmistaa tietojen paikkansapitävyys ja vastustaa siirtoa, jos tiedot eivät pidä paikkaansa.

Komissio katsoo, että neuvoston asetuksessa (ETY) N:o 259/93 säädetyt menettelyt takaavat riittävän hyödyntämistä varten tarkoitettujen jätteiden siirtojen valvonnan ja tarkastamisen ja että mainitut menettelyt eivät kannusta taloudellisia toimijoita välttämään kansallisten viranomaisten tarkastuksia. Neuvoston asetuksen (ETY) N:o 259/93 69 artiklassa säädetyssä menettelyssä edellytetään, että kaikki viranomaiset osallistuvat siirron valvomiseen ja tarkastamiseen. Jos yksikin viranomaisista esittää vastalauseen, siirtoa ei saa toteuttaa. Vastalauseen esittämisestä on ilmoitettava kaikille viranomaisille, joita asia koskee. Tämä tarkoittaa sitä, että vaikka lähettävä viranomainen olisi antanut luvan siirtoon, mutta vastaanottava viranomainen esittää vastalauseen, siirtoa ei saa toteuttaa.

Tanskan viranomaiset tekivät 31. joulukuuta 1998 komissiolle ilmoituksen lainsäädäntöluonnoksesta, jolla kielletään lyijyn ja lyijyä sisältävien tuotteiden tuonti, myynti ja tuotanto. Teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetun Euroopan parlamentin ja neuvoston direktiivin 98/34/EC(3) komissiolla oli kolme kuukautta aikaa vastata Tanskan ilmoitukseen. Vastausaikaa jatkettiin kolmella kuukaudella, sillä jäsenvaltiot lähettivät Tanskan viranomaisille yksityiskohtaisia huomautuksia. Myös komissio lähetti huomioita sisältävän kirjeen Tanskan viranomaisille. Komissio arvioi parhaillaan ilmoituksen sisältöä ja asetusluonnoksessa säädettyjen toimenpiteiden tieteellisiä perusteita. Komissiota avustaa tässä arviointityössä myrkyllisyyttä, ekomyrkyllisyyttä ja ympäristöä käsittelevä tiedekomitea, jonka on annettava myös yleinen lausunto lyijyn vaikutuksista ihmisten terveyteen yhteisössä.

Neuvoston asetuksessa (ETY) N:o 259/93 säädetyt menettelyt takaavat hyödyntämistä varten tarkoitettujen jätteiden siirron valvonnan ja tarkastamisen yhteisössä. Komissio katsoo, etteivät parlamentin jäsenen ehdottamat muutokset menettelyihin paranna nykyistä valvonnan ja tarkastamisen tasoa.

(1) Lehdistötiedote IP 99/812, 29.10.1999.

(2) EYVL L 30, 6.2.1993.

(3) EYVL L 204, 21.7.1998.